《拄杖歌》
宋代·释咸静

谁人无一条拄杖，我家收底丑模样。彻头彻尾节目深，从生至老筋骸壮。

不须修，何须漆，体段自然成个格。或行或坐尽随身，或倚或携还任力。

抛一抛，卓一卓，三界魔王顿惊愕。雨云雷电匝长空，展尽神通难揣摸。

有时收，有时用，纵夺临机恣拈弄。傥蒙上士入门来，一棒打教知痒痛。

说道理，没人情，动著教伊祸患生。休誇昔日化龙势，谩说当年解虎声。

挑日月，吞乾坤，划开一路涅槃门。大丈夫儿须执捉，一言不契命难存。

作者简介：释咸静，俗姓高，楚州山阳（今江苏淮安）人。住楚州胜因寺，号戏鱼，为南岳下十四世，泐潭应乾禅师法嗣。后居涟漪天宁寺，卒，年七十一。《嘉泰普灯录》卷一○、《五灯会元》卷一八有传。今录诗二十九首。